2 Dikgoši 8 | Beibele Inthaneteng | Phetolelo ya Lefase le Lefsa
2 Dikgoši 8:1-29
8 Elisha o ile a bolela le mosadi yola a kilego a tsoša morwa wa gagwe,+ a re: “Ema o sepele, wena le ba lapa la gago, o ye o dule o le modiiledi kae goba kae moo o ka diilelago+ gona; gobane Jehofa o biditše tlala,+ go feta moo, e tlo wela naga ye ka nywaga e šupago.”+
2 Ka gona mosadi yoo a ema a dira go ya ka lentšu la monna wa Modimo wa therešo, a tloga+ le ba lapa+ la gagwe a yo dula e le modiiledi nageng ya Bafilisita+ ka nywaga e šupago.
3 Ya re ge nywaga e šupago e fedile, mosadi yoo a boa go tšwa nageng ya Bafilisita gomme a yo llela kgoši+ mabapi le ntlo ya gagwe le tšhemo ya gagwe.
4 Bjale kgoši e be e bolela le Gehasi+ mohlokomedi wa monna wa Modimo wa therešo, e re: “Hle anke o ntaodišetše dilo ka moka tše kgolo tšeo Elisha a di dirilego.”+
5 Ya re a sa laodišetša kgoši kamoo Elisha a tsošitšego mohu,+ ke ge mosadi yoo morwa wa gagwe a tsošitšwego a fihla a llela kgoši mabapi le ntlo ya gagwe le tšhemo+ ya gagwe. Gateetee Gehasi a re: “Kgoši mong wa ka,+ mosadi yoo ke yena yo gomme yo ke morwa wa gagwe yoo Elisha a mo tsošitšego.”
6 Ge a re’alo kgoši ya botšiša mosadi yoo dilo tšeo, yena a e laodišetša ditaba tšeo.+ Ke moka kgoši ya mo romela go mohlankedi wa kgoro,+ ya re go mohlankedi yoo: “Bušetša mosadi yo dilo tša gagwe ka moka gomme o mo nee le tšhelete yeo e lekanago ditšweletšwa ka moka tša tšhemo go tloga letšatšing leo ka lona a tlogilego nageng go fihla ga bjale.”+
7 Elisha o ile a tla Damaseko;+ gomme Bene-hadada+ kgoši ya Siria o be a babja. Ka gona o ile a begelwa gore: “Monna wa Modimo wa therešo+ o fihlile le mo.”
8 Ge kgoši e ekwa seo ya re go Hasaele:+ “Tšea mpho+ ka seatla sa gago o yo gahlanetša monna wa Modimo wa therešo gomme o botšiše+ Jehofa ka yena, o re: ‘Na ke tla fola bolwetšing bjo?’”
9 Ka gona Hasaele a yo mo gahlanetša gomme a tšea mpho ka seatla sa gagwe, a tšea mehuta ka moka ya dilo tše dibotse tša Damaseko, ya ba morwalo wa dikamela tše masomenne, ke moka a tla a ema pele ga gagwe a re: “Morwa wa gago+ Bene-hadada kgoši ya Siria o nthomile go wena, o re: ‘Na ke tla fola bolwetšing bjo?’”
10 Elisha a re go yena: “Sepela o ye o re go yena: ‘O tla fola,’ eupša o tlo hwa lehu+ go etša ge Jehofa a mpontšhitše seo.”+
11 A tsepelela Hasaele moo a ilego a ba a hlabja ke dihlong. Ke moka monna wa Modimo wa therešo a lla.+
12 Ge Hasaele a bona se a re: “Mong wa ka o llela’ng?” Yena a re: “Ka gobane ke tseba gabotse bošula+ bjoo o tlago go bo dira bana ba Isiraele. Wena o tla fiša mafelo a bona ao a šireleditšwego, wa bolaya bagale ba bona ka tšhoša, wa pšhatlaganya+ bana ba bona wa ba wa bula dimpa tša basadi ba bona ba baimana.”+
13 Hasaele a re: “Nna mohlanka wa gago yo a tšewago e fo ba mpša+ ke eng, moo nka dirago selo se se segolo?” Eupša Elisha a re: “Jehofa o mpontšhitše wena o le kgoši ya Siria.”+
14 Ka morago ga moo a tloga go Elisha a tla go mong wa gagwe yoo a ilego a re go yena: “Elisha o itše’ng go wena?” Ge a re’alo a re: “O itše: ‘O tla fola.’”+
15 Letšatšing le le latelago Hasaele a tšea lešela a le ina ka meetseng a pipa sefahlego+ sa Bene-hadada ka lona, moo a ilego a hwa.+ Ke moka Hasaele+ a buša legatong la gagwe.
16 Jehorama+ morwa wa Jehoshafate kgoši ya Juda o bile kgoši ka ngwaga wa bohlano wa pušo ya Jehorama+ morwa wa Ahaba kgoši ya Isiraele, nakong ya ge Jehoshafate e le kgoši ya Juda.
17 O be a na le nywaga e masometharo-pedi ge a eba kgoši gomme o bušitše Jerusalema ka nywaga e seswai.+
18 Le gona o ile a sepela ditseleng tša dikgoši tša Isiraele,+ a dira tšeo ba ntlo ya Ahaba ba di dirilego;+ ka ge a be a nyetše morwedi wa Ahaba+ o ile a dira tše mpe mahlong a Jehofa.
19 Jehofa o be a sa nyake go fediša Juda+ ka baka la Dafida mohlanka+ wa gagwe, feela bjalo ka ge a be a holofeditše gore o tla mo nea lebone,+ yena le barwa ba gagwe ka mehla.
20 Mehleng ya gagwe Edomo+ e ile ya fetogela bolaodi bja Juda gomme ya ipeela kgoši+ gore e e buše.
21 Jehorama a ya Tsaira a na le dikoloi ka moka. A tsoga bošego gomme a bolaya Baedomo bao ba bego ba mo dikologile gotee le balaodi ba dikoloi; ke moka batho ba tšhabela ditenteng tša bona.
22 Eupša Edomo ya dula e fetogetše bolaodi bja Juda go ba go fihla letšatšing le. Ke ka yona nako yeo moo Libina+ le yona e ilego ya fetogela bolaodi bja yona.
23 Ditaba ka moka tša Jehorama le tšohle tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Juda?
24 Mafelelong Jehorama a robala le borakgolokhukhu+ ba gagwe gomme a bolokwa le bona Motseng wa Dafida.+ Ke moka Ahasia+ morwa wa gagwe a buša legatong la gagwe.
25 Ahasia morwa wa Jehorama kgoši ya Juda o thomile go buša ngwageng wa lesomepedi wa pušo ya Jehorama morwa wa Ahaba kgoši ya Isiraele.+
26 Ahasia o be a na le nywaga e masomepedi-pedi ge a thoma go buša, gomme o bušitše Jerusalema ngwaga o tee.+ Leina la mmagwe e be e le Athalia+ setlogolo sa Omiri+ kgoši ya Isiraele.
27 O sepetše tseleng ya ba ntlo ya Ahaba+ gomme a dira tše mpe mahlong a Jehofa,+ a etša ba ntlo ya Ahaba, ka gobane o be a tswalane ka lenyalo le ba ntlo ya Ahaba.+
28 O ile a ya ntweng le Jehorama morwa wa Ahaba go yo lwa le Hasaele+ kgoši ya Siria kua Ramothe-gileada,+ eupša Basiria ba gobatša+ Jehorama.
29 Ka gona kgoši Jehorama+ a boela Jeseriele+ gore a yo fola dintho tšeo Basiria ba bego ba mo ntšhitše tšona kua Rama* ge a be a elwa le Hasaele kgoši ya Siria. Ge e le Ahasia+ morwa wa Jehorama kgoši ya Juda, o ile a theoga a yo bona Jehorama morwa wa Ahaba kua Jeseriele, ka ge a be a babja.
^ Leina le ke khutsofatšo ya “Ramothe-gileada.”
2 Dikgoši 8
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D8%26wtlocale%3DSE%26srcid=share⊂ject=Bala Beibele Inthaneteng